Ramphele maak óók bedrogsaak oop | Maroela Media
Dit volg nadat Mike Tshishonga, die party se voorsitter, glo om dieselfde rede Dinsdag ŉ saak van bedrog by die Lyttelton-polisiestasie in Centurion teen Ramphele aanhangig gemaak het.
“Ramphele het ook ŉ saak aanhangig gemaak om uit te vind wie die rekening oopgemaak het, en hoe dit reggekry is,” het Mark Peach, ŉ woordvoerder van die party, Vrydag aan Sapa gesê.
“Tshishonga en Ramphele wil albei meer uitvind oor die omstandighede rondom hierdie rekening.”
Die bedrag wat ná vanjaar se verkiesing deur die OVK aan die party terugbetaal moet word, is glo sowat R200 000.
“Sodra die polisie die saak ondersoek het, sal ons meer weet. Ramphele het nie die rekening geopen nie,” het Peach gesê in reaksie op ŉ bering in The New Age wat beweer dat Ramphele vir die rekening verantwoordelik is.
“Ons weet nie wie die rekening geopen het nie, en dit is nog te vroeg om enigiets te sê. Alvorens die saak nie ondersoek word nie, sal ons nie weet nie.”
Peach het Donderdag bewerings in The New Age dat Tshishonga ŉ saak van bedrog teen Ramphele aanhangig gemaak het, afgelag.
Die koerant het berig dat Tshishonga vir Ramphele daarvan beskuldig dat sy direkte toegang het tot partyfondse en dat sy ‘n bankrekening oopgemaak het om toegang te kry tot die OVK-deposito sonder ‘n mandaat van die party. Peach het die bewering ontken, en gesê die handtekening by die rekening was Tshishonga sin.
The New Age het Vrydag egter berig dat Tshishonga ŉ bedrogsaak aanhangig gemaak het omdat sy handtekening, sonder sy medewete, by die rekening verskyn.
Monica Graff, AgangSA se woordvoerder in die Wes-Kaap, het in ŉ verklaring bevestig dat daar nie ‘n verdagte genoem word in die saak wat Tshishonga geopen het nie.
Kaapstad-man soek ná voertuig verlate gevind is
Ma brand dood, seun kritiek ná kar vlamvat